Florence Nightingale (12 Mei 1820 – 13 Augustus 1910) was 'n Britse verpleegster en statistikus. As 'n intelligente en goed opgeleide dogter van welgestelde Engelse aristokrate, was daar verwag dat Florence haar lewe in die kringe van die rykes sou deurbring. Na 'n onverwagte konfrontasie met armoede en siekte onder politieke vlugtelinge in Genève, Switserland, het sy besluit om haar rug op haar aristokratiese lewe te keer en te fokus op die verpleging van siekes en gewondes. Florence Nightingale was die eerste verpleegster wat wetenskaplike status aan die verpleegberoep besorg het. Sy het veral bekendheid verwerf gedurende die Krimoorlog, toe sy as die "vrou met die lamp" bekend gestaan het. Na die oorlog het sy baie belangrike werk gedoen om verpleging as beroep te bevorder. Florence Nightingale is op 12 Mei 1820 in Florence, Italië, gebore en was die tweede dogter van welgestelde ouers. Sy het haar kinderjare in Derbyshire, Hampshire en Londen, Engeland deurgebring, en haar onderwys hoofsaaklik van haar vader ontvang. Sy het geglo dat God op 7 Februarie 1837 met haar gepraat het en dat Hy haar tot ŉ spesiale taak geroep het.